Mehr
Mehr (iz arapski: مهر, mahr, pl. muhūr)‎‎ ili vjenčani dar u islamu je određena vrijednost, imetak ili novac koji je, po šerijatskim propisima, musliman dužan dati ženi prilikom sklapanja braka. Prema islamskom vjerovanju, ova obaveza je propisana u Kur'anskoj suri En-Nisa. Prema nekim hadisima, u davna vremena mehr se mogao davati i u vidu nematerijalnih stvari. Primjer toga je da je Muhammed naredio jednom svom ashabu da svoju ženu poduči nekim surama iz Kur'ana umjesto vjenčanog dara. Mehr se dijeli na: mehri-mu'adžel (trenutni) i mehri-muedždžel (odgođeni). Prema šerijatskim propisima, mehri-muadžel se daje odmah po stupanju u brak, a muedždžel u slučaju ako se muž razvede od žene ili umre. On predstavlja neku vrstu "osiguranja" za ženu, odnosno određenu ekonomsku i materijalnu sigurnost.